Nuwe LP’s aangewys na oudministers bedankSusan Shabangu. Foto: ANA Die ANC het bekend gemaak wie die drie oudministers sal vervang wat die afgelope week uit die parlement bedank het nadat hulle nie weer in die kabinet opgeneem is nie. Susan Shabangu, oudminister van maatskaplike ontwikkeling, Nomaindia Mfeketo, oudminister van behuising en Dipuo Letsatsi-Duba, oudminister van staatsveiligheid, het bedank. Die kantoor van die ANC se hoofsweep het die voormalige LP’s bedank vir hul diens aan die ANC en die parlement. Nonceba Mhlauli, woordvoerder van die kantoor van die ANC-hoofsweep, het gesê die party het reeds die proses afgehandel om die drie oudministers te vervang. Fikile Masiko vervang Shabangu, Sfiso Buthelezi vervang Letsatsi-Duba en Tashoganetso Tongwane vervang Mfeketo. Die oudpremier van die Noord-Kaap, Sylvia Lucas, het oorgeskuif na die Nasionale Raad van Provinsies, waar sy tot ondervoorsitter verkies is. Sy word vervang deur Nombulelo Lillian Hermans. Emily Manketsi Thlape vervang pres. Cyril Ramaphosa, wat kragtens die Grondwet opgehou het om ŉ lid van die Nasionale Vergadering te wees die oomblik toe hy tot president verkies is. Judy Hermans vervang die voormalige omroeper Makhosini Nkosi. Die nuwe lede sal Maandag in die parlement ingehuldig word.